Valke slaan toe op Phalaborwa-munisipaliteit(Argieffoto) Die Valke het Vrydag op die Ba-Phalaborwa-munisipaliteit in Limpopo toegeslaan nadat ongerymdhede rakende die toekenning van tenders aan die lig gekom het. ’n Ondersoek na die munisipaliteit is gelas nadat tenders van meer as R30 miljoen na bewering toegeken is sonder dat die behoorlike prosedure gevolg is. Kapt. Matimba Maluleke, woordvoerder van die Valke, sê daar is gedurende die klopjag op skootrekenaars en dokumente beslag gelê. Niemand is egter al in hegtenis geneem in verband met die bewerings nie. Die ondersoek duur voort.